

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. +370 209 5 239 6169 Faks. (8 5) 239 6319 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo 2023-09-29 Nr. V-2023-

Peticijų komisijai Į 2023-09-14 Nr. V-2023-13737

**DĖL PETICIJOJE PATEIKTO SIŪLYMO PAKEISTI ASMENŲ, SLAPTA BENDRADARBIAVUSIŲ SU BUVUSIOS SSRS SPECIALIOSIOMIS TARNYBOMIS, REGISTRACIJOS, PRISIPAŽINIMO, ĮSKAITOS IR PRISIPAŽINUSIŲJŲ APSAUGOS ĮSTATYMO 8 STRAIPSNIO 1 DALĮ**

Atsakydami į Jūsų prašymą, teikiame nuomonę dėl pareiškėjo kreipimesi, kuris Seimo Peticijų komisijos 2023 m. rugsėjo 13 d. sprendimu pripažintas peticija, pateikto siūlymo Seimui pakeisti Asmenų, slapta bendradarbiavusių su buvusios SSRS specialiosiomis tarnybomis, registracijos, prisipažinimo, įskaitos ir prisipažinusiųjų apsaugos įstatymo (toliau – Įstatymas) 8 straipsnio „Prisipažinusiųjų asmenų apsauga ir duomenų paskelbimo atvejai“ 1 dalį ir vietoj joje įtvirtintos nuostatos, kad užregistruotų, prisipažinusių ir įrašytų į įskaitą asmenų pateikta informacija ir duomenys apie juos yra įslaptinami 75 metams ir saugomi įstatymų nustatyta tvarka, nustatyti, jog ši informacija ir duomenys yra išslaptinami nuo 2023 m. gruodžio 1 d.

Atkreipiame dėmesį į tai, kad Seime ne kartą buvo įregistruoti įstatymų projektai su analogiškais siūlymais išslaptinti duomenis apie visus asmenis, prisipažinusius slapta bendradarbiavus su buvusios SSRS specialiosiomis tarnybomis, arba apie tam tikras pareigas einančius ar į jas kandidatuojančius prisipažinusiuosius (žr., pvz., projektus Nr. XIIIP-4006(2), Nr. XIIIP-5141, Nr. XIVP-277, Nr. XIVP-3021). Teisės departamentas, vertindamas šiuos projektus, laikėsi pozicijos, kad toks teisinis reguliavimas, pagal kurį būtų išslaptinama informacija apie asmenų slaptą bendradarbiavimą su buvusios SSRS specialiosiomis tarnybomis, dėl kurio jie yra savanoriškai prisipažinę Lietuvos valstybei, prieštarautų Konstitucijoje įtvirtintam teisinės valstybės principui (konstituciniams teisėtų lūkesčių apsaugos, teisinio tikrumo ir teisinio saugumo principams). Skirtingų kadencijų Seimo Teisės ir teisėtvarkos komitetas taip pat yra įvertinęs tokį teisinį reguliavimą kaip prieštaraujantį Konstitucijai (žr. šio komiteto 2020 m. gegužės 6 d. išvadą Nr. 102-P-14, 2021 m. kovo 17 d. išvadą Nr. 102-P-7, 2023 m. gegužės 17 d. išvadą Nr. 102-P-22).

Pažymėtina, kad nuo pat Įstatymo įsigaliojimo (2000 m. sausio 1 d.) jame yra nustatyta bendra taisyklė, kad asmenų, slapta bendradarbiavusių su buvusios SSRS specialiosiomis tarnybomis, prisipažinimo Lietuvos valstybei apie šį bendradarbiavimą faktas ir pateikti duomenys yra valstybės paslaptį sudaranti informacija, kuri įslaptinama, saugoma, naudojama ir išslaptinama įstatymų nustatyta tvarka, taip pat yra įtvirtintos šios taisyklės išimtys, pagal kurias šie duomenys nelaikomi valstybės paslaptį sudarančia informacija, jeigu juos pateikę asmenys įsiteisėjusiu teismo nuosprendžiu yra apkaltinti padarę veikas, pripažintas nusikaltimais žmoniškumui, karo ar genocido nusikaltimais, arba jeigu buvusios SSRS specialiosiose tarnybose tarnavo ar su jomis slapta bendradarbiavo tam tikras šiame įstatyme nurodytas pareigas einantys ar į jas kandidatuojantys asmenys (7 straipsnio 2 dalis, 8 straipsnio 1–3 dalys). Šiuo teisiniu reguliavimu valstybė įsipareigojo saugoti valstybės paslaptį sudarančią informaciją ir sukūrė asmenų, paklususių įstatymo reikalavimui ir savanoriškai prisipažinusių apie slaptą bendradarbiavimą su buvusios SSRS specialiosiomis tarnybomis, teisėtus lūkesčius, kad jų prisipažinimas ir pateikti duomenys liks įslaptinti, jeigu jie nėra padarę nusikaltimų žmoniškumui, karo ar genocido nusikaltimų ir jeigu jie nepretenduos užimti įstatyme nurodytų pareigų.

2015 m. birželio 30 d. priimtu įstatymu, įsigaliojusiu 2015 m. liepos 4 d., Seimas sukonkretino Įstatyme nuo pat jo įsigaliojimo įtvirtintą valstybės įsipareigojimą įslaptinti ir saugoti asmenų, prisipažinusių apie slaptą bendradarbiavimą su buvusios SSRS specialiosiomis tarnybomis, pateiktą informaciją ir duomenis apie juos, šio įstatymo 8 straipsnio 1 dalyje nustatydamas valstybės pareigą šią informaciją įslaptinti 75 metams, ir taip patvirtino šių asmenų teisėtus lūkesčius, kad valstybės paslaptį sudaranti informacija apie juos nebus atskleista, nebent jie kandidatuotų į įstatyme išvardytas pareigas.

Darytina išvada, kad pareiškėjo peticijoje siūlomu priimti įstatymu, pagal kurį turėtų būti išslaptinta šiuo metu valstybės paslaptimi pripažinta informacija apie asmenų slaptą bendradarbiavimą su buvusios SSRS specialiosiomis tarnybomis, kuri pagal 2015 m. įsigaliojusį įstatymą yra įslaptinta 75 metams, būtų paneigti asmenų, paklususių įstatymo reikalavimui ir savanoriškai suteikusių valstybei atitinkamą informaciją apie save, teisėti lūkesčiai ir pažeisti jų teisėti interesai; tokio įstatymo priėmimas reikštų, kad valstybė nesilaiko prisiimtų įsipareigojimų asmeniui, juo būtų pakirstas asmens pasitikėjimas valstybe ir teise, taigi būtų pažeisti konstituciniai teisėtų lūkesčių apsaugos, teisinio tikrumo ir teisinio saugumo principai, kurie yra neatsiejami konstitucinio teisinės valstybės principo elementai.

Atsižvelgdami į visa tai, manome, kad pareiškėjo peticijoje išdėstytas siūlymas Seimui priimti Įstatymo pakeitimo įstatymą, kuriuo būtų panaikintas valstybės įsipareigojimas įslaptinti ir saugoti valstybės paslaptį sudarančią informaciją, kurią jai suteikė asmenys, prisipažinę apie savo slaptą bendradarbiavimą su buvusios SSRS specialiosiomis tarnybomis, negali būti tenkinamas, nes siūlomas teisinis reguliavimas prieštarautų Konstitucijai.

Departamento direktorius